Predkladacia správa

V súvislosti s konaním volieb do orgánov samosprávy obcí vyplýva Slovenskej republike povinnosť menovať nových členov a náhradníkov do Výboru regiónov Európskej únie. Naposledy vzala na vedomie vláda Slovenskej republiky zmeny v zložení slovenskej delegácie vo Výbore regiónov Európskej únie na svojom zasadnutí dňa 9. decembra 2009. Tieto zmeny boli vykonané v súvislosti s ukončením funkčného obdobia členov Výboru regiónov Európskej únie a konaním volieb do samosprávy vyšších územných celkov v novembri 2009. 

V nadväznosti na výsledky volieb do orgánov samosprávy obcí predložili Únia miest Slovenska a Združenie miest a obcí Slovenska návrhy na doplňujúce nominácie do slovenskej delegácie Výboru regiónov Európskej únie. Na základe predložených doplňujúcich nominácií bol pripravený návrh zloženia slovenskej delegácie vo Výbore regiónov Európskej únie. Zoznam členov a náhradníkov slovenskej delegácie vo Výbore regiónov Európskej únie zohľadňuje aj výmenu na poste riadneho člena a náhradníka delegácie, kde došlo k výmene medzi Jurajom  Blanárom, predsedom Žilinského samosprávneho kraja (z riadneho člena na náhradníka) a Pavlom  Frešom, predsedom Bratislavského samosprávneho kraja (z náhradníka na riadneho člena).

Minister zahraničných vecí Slovenskej republiky bude v súlade so zaužívaným postupom informovať Generálny sekretariát Rady Európskej únie a Výbor regiónov Európskej únie o novom zložení slovenskej delegácie vo Výbore regiónov Európskej únie.

	Materiál vzhľadom na jeho informatívny charakter nebol predmetom pripomienkového konania v súlade s ustanovením čl. 10 ods. 7 písm. a/ Smernice na prípravu a predkladanie materiálov na rokovanie vlády Slovenskej republiky.